Boblerne i champagnen har knap lagt sig efter triumfen i Vild med dans, før vinderen, Ena Spottag, bliver mindet om, at hun til sommer skifter danseskoene ud med teatertøj. For Ena Spottag følger i forældrenes fodspor og bliver en fast del af Aalborg Teaters ensemble de kommende to sæsoner, det bekræfter pressemedarbejder Helle Vagner fra Aalborg Teater. 30-årige Ena Spottag er født i Odense og datter af Jens Jørn Spottag og Dea Fog, som også tidligere har været ansat på Aalborg Teater. Ena Spottag er uddannet fra skuespillerskolen ved Aarhus Teater, og debuterede i sin første rolle som Martha i tv-serien 'Badehotellet' et år før, hun blev færdiguddannet. Hun vandt i aftes Vild med dans sammen med Thomas Evers Poulsen.

Opsummering:
I aftes vandt Ena Spottag Vild med dans. Til sommer bliver hun skuespiller i Aalborg.